iPhone 17 Pro får måske 8x optisk zoom

Hvis rygterne holder vand, er der noget at glæde sig til for mobilfotografer: iPhone 17 Pro kan nemlig få hele 8x optisk zoom – et kæmpe spring fra de nuværende 5x i iPhone 16 Pro.

Det er MacRumors, der citerer en anonym kilde for, at Apple arbejder på at opgradere telelinsen med en ny, bevægelig konstruktion. Det betyder i praksis en glidende, ægte optisk zoom på mobilen – uden kvalitetstab. Og det er guf for alle, der drømmer om at komme endnu tættere på motivet uden at skulle beskære billedet bagefter.

Som om det ikke var nok, nævner samme kilde også en ekstra kameraknap – placeret på telefonens top. En slags genvejsknap til kameraet og dets funktioner, som supplement til den eksisterende Action-knap på siden.

Pro-app til de krævende

En anden spændende detalje handler om softwaren. Apple skulle være i gang med at udvikle en ny Pro-version af Kamera-appen, som skal give bedre kontrol over både foto og video – og dermed udfordre tredjepartsapps som Halide og Filmic Pro. Ifølge rygterne er det ikke en spritny app, men en kraftigt opdateret version af Final Cut Camera, målrettet mere professionelle brugere.

Andre rygter peger på, at Apple samtidig opgraderer telefoto-sensoren til 48 megapixel og TrueDepth-kameraet til 24 megapixel.

Det hele passer meget godt med tidligere meldinger fra blandt andet Mark Gurman, som allerede i februar nævnte, at Apple ville gøre video og foto til det helt store fokus i efterårets lancering.

Men hvor sikkert er det?

Det hele kommer fra en anonym kilde uden dokumenteret track record, og MacRumors understreger, at intet er bekræftet. Men retningen er tydelig: Apple vil gøre iPhone til det foretrukne værktøj for både fotografer, indholdsskabere og videonørder.

Hvis det hele stemmer, bliver iPhone 17 Pro den mest kameraambitiøse iPhone til dato. iPhone 17 familien forventes at blive præsenteret i starten af september – altså om bare fem-seks uger.

iPhone 17 Pro får måske 8x optisk zoom