Apple kopierer Android-trick – iPhone 17 Pro kan lade dine AirPods

Apple er muligvis klar til at give iPhone 17 Pro en funktion, som Android-brugere har haft i årevis: omvendt trådløs opladning. Hvis rygterne holder stik, kan du snart lægge dine AirPods eller dit Apple Watch på bagsiden af din iPhone og tanke strøm direkte fra den.

En kendt lækker på det sociale medie Weibo hævder, at Apple har testet såkaldt reverse wireless charging på sine nye topmodeller, skriver MacRumours. Det betyder i praksis, at iPhonen kan fungere som en lille trådløs powerbank for andre Apple-enheder. Noget, Android-producenter som Samsung og Huawei har haft på deres flagskibe i årevis.

Allerede i februar florerede rygter om, at Apple eksperimenterede med trådløs omvendt opladning på op til 7,5 watt. Ideen er, at du kan lade småting som AirPods eller et Apple Watch direkte på bagsiden af din iPhone – perfekt hvis du er på farten og løber tør for juice i dine ørepropper.

Apple har flirtet med idéen før

Helt nyt er konceptet dog ikke i Apple-land. Allerede i 2021 introducerede Apple MagSafe Battery Pack til iPhone 12-serien, hvor telefonen kunne levere strøm tilbage til batteripakken, mens den selv var tilsluttet strøm. Men efter Apple i 2023 droppede Lightning-stikket til fordel for USB-C, blev MagSafe Battery Pack sendt på pension.

Siden da har iPhones kun kunnet give strøm videre via kabel – op til 4,5 watt til Apple Watch og AirPods. Trådløs omvendt opladning har indtil videre været fraværende.

September giver svar

Om Apple rent faktisk trykker på knappen og aktiverer funktionen i iPhone 17 Pro, får vi først at vide til Apples event, der efter sigende løber af stablen 9. september. Indtil da kan vi kun spekulere – men hvis det sker, er det endnu et område, hvor Apple endelig nærmer sig Android-verdenen.

Apple kopierer Android-trick – iPhone 17 Pro kan lade dine AirPods