iPhone 17 Pro får ridser hurtigere end du kan sige AppleCare

Det tog ikke mange dage, før Apples nye iPhone 17 Pro fik et uønsket kælenavn: Scratchgate. Flere ejere melder, at deres spritnye topmodel bliver alt for let ridset – og de grimme mærker er svære at overse.

Apple har ellers fremhævet det nye design som en af de store forbedringer i år. Titanium er droppet til fordel for et aluminiums-unibody med glas på bagsiden, men især farverne Deep Blue og Cosmic Orange ser ud til at have et problem: selv små stød kan efterlade tydelige ridser og skrammer, hvor det rå sølvfarvede metal stikker igennem.

Allerede synligt i butikkerne

Franske Consomac har delt billeder af udstillingsmodeller i Apple Stores, der allerede efter få dage havde tydelige ridser – både i glasset og i metallet. Bloomberg har fulgt op og rapporterer, at iPhone 17 Pro i den blå variant viste skader efter blot et par timer på hylderne i butikker i New York, Hongkong, Shanghai og London.
På sociale medier florerer hashtags som #scratchgate og #scuffgate, hvor købere deler billeder af telefoner, der hurtigt ser alt andet end premium ud.

Things happen. Rip my 17 Pro Max pic.twitter.com/EI9tTlQsdC
— Shevon Salmon (@its_shevi) September 19, 2025

Déjà vu fra iPhone 5

Det er ikke første gang Apple står med et lignende problem. Allerede tilbage i 2012 fik iPhone 5 kritik for sin anodiserede aluminiumsramme, der lynhurtigt blev ridset. Dengang sagde Apples marketingchef Phil Schiller:

“Enhver aluminiumsenhed kan blive ridset eller skallet af i brug, så det naturlige sølvfarvede metal bliver synligt. Det er normalt.”

Spørgsmålet er, om Apple igen vil kalde det et “normalt” slidfænomen – eller om de må stramme produktionen op, som de gjorde dengang, hvor kvalitetskravene gav så store udfordringer, at Foxconn-fabrikker måtte sætte tempoet ned.

Demo unit iPhone 17 Pro scratches on day 1… (it’s not even 24 hours yet)

Use a case immediately if you don’t wait to experience this kind of issue. I’m very disappointed with the quality here pic.twitter.com/zRjIQrl3zA
— Bradley (@VerdeSelvans) September 19, 2025

Ikke kun iPhones

Problemet med let-ridset aluminium er heller ikke ukendt på andre Apple-produkter. Flere brugere af MacBook Air – både M3- og M4-generationen – har bemærket, at også her kan små ridser hurtigt forvandle det slanke design til noget, der ligner en brugt vare.

Hvis du overvejer en iPhone 17 Pro, især i Deep Blue eller Cosmic Orange, kan det være en god idé at investere i et cover fra start – medmindre du kan leve med, at din nye mobil ser slidt ud efter ganske kort tid.

iPhone 17 Pro får ridser hurtigere end du kan sige AppleCare