iPhone 17-fejl får mobilen til at virke død

Når en iPhone løber tør for strøm, plejer løsningen at være banal: Sæt opladeren i, vent et øjeblik, og så dukker Apple-logoet op på skærmen. Men for en række ejere af de nyeste iPhone 17-generation er oplevelsen lige nu en helt anden.

Ifølge 9to5mac melder flere brugere om iPhones, der tilsyneladende går helt i sort, når batteriet rammer nul. Skærmen forbliver sort, telefonen reagerer ikke på kabelopladning, og selv den klassiske tvungne genstart med lydstyrke op, lydstyrke ned og sideknappen ser ikke ud til at vække mobilen til live.

Problemet ser ifølge brugermeldinger ud til at ramme på tværs af iPhone 17, iPhone 17 Pro og iPhone Air. Det betyder ikke nødvendigvis, at alle modeller er ramt i stort omfang, men fejlen er alvorlig nok til, at den kan give koldsved hos dem, der tror, at deres nye iPhone er død.

Telefonen ligner en mursten

Normalt vil en afladet iPhone vise et lavt batteri-symbol på skærmen, når den bliver sat til strøm. Her beskriver brugere i stedet en helt sort skærm, ingen respons via USB-C, ingen forbindelse til en Mac og ingen synlig opladningsindikator.

For den almindelige bruger ligner det en defekt telefon. Og det er netop her, fejlen bliver ekstra irriterende: Man risikerer at tro, at en næsten ny iPhone skal til reparation, selv om den i virkeligheden bare sidder fast i en mærkelig strømtilstand.

MagSafe ser ud til at være redningen

Den mest effektive løsning ser indtil videre ud til at være trådløs opladning via MagSafe. Flere brugere fortæller, at telefonen først vågner, når den bliver lagt på en MagSafe-oplader og får lov at ligge i 10-15 minutter. I nogle tilfælde har kabelopladning ikke gjort nogen forskel, mens MagSafe har fået mobilen til at starte igen.

Det tyder på, at problemet ikke nødvendigvis handler om, at batteriet ikke kan oplades. Snarere ser det ud til, at telefonen i visse tilfælde ikke trækker strøm stabilt nok via kabel, når den først er gået helt død.
Der er også meldinger om, at Apple Store-medarbejdere har brugt samme metode: Læg telefonen på en MagSafe-oplader og vent.

Et lille problem med stor konsekvens

På papiret kan fejlen lyde som en nichebug. I praksis kan den være ret ubehagelig. Hvis telefonen går død derhjemme, er det irriterende. Hvis det sker i bilen, på rejse eller et sted, hvor man er afhængig af Apple Pay, MitID, kort, CarPlay eller adgang til bil og hjem, er situationen en anden.

De færreste går rundt med en MagSafe-oplader i lommen. De fleste forventer, at et almindeligt USB-C-kabel kan få telefonen i gang igen. Og netop derfor er fejlen værd at tage alvorligt. For en telefon til mange tusinde kroner skal ikke opføre sig som en død mursten, bare fordi batteriet rammer nul.

iPhone 17-fejl får mobilen til at virke død