iPhone 17 Pro får seriøst batteriboost

Apple gør endelig noget ved en af de ting, der kan få os alle til at rive håret ud: batteritiden. Her, dagen før de nye iPhones præsenteres officielt, er der dukket specifikationer op i kinesiske myndighedsdatabaser. Og de peger på et solidt hop i batteristørrelse – især for iPhone 17 Pro, der går fra en baterikapactitet på 3.582 mAh i 16 Pro til 4.252 mAh.

Det er en stigning på knapt 19 procent, og det betyder, at du i praksis kan se frem til flere timers ekstra brug, før opladeren kalder.

Og så er der iPhone 17 Pro Max, der sprænger en vigtig grænse. For første gang nogensinde passerer en iPhone 5.000 mAh – helt præcist 5.088 mAh. Det bringer den tættere på de store Android-drenge, men med Apples mere effektive chips kan Pro Max meget vel snuppe kronen som den smartphone, der holder længst på strømmen.

De øvrige modeller? Den almindelige iPhone 17 får en beskeden forøgelse, mens den ultratynde iPhone 17 Air må nøjes med et mindre batteri – slank design koster på strømreserven.

Apple er notorisk konservativ, når de lover batteritider. Men kigger man på, hvad tidligere hop i kapacitet har givet, kan iPhone 17 Pro snildt få tre ekstra timer at lege med. Det kan være forskellen på, om du skal have powerbanken med til festival – eller ej.

Den nye A19-chip er samtidig mere strømeffektiv end sidste års, så det handler ikke kun om flere milliampere, men også om smartere brug af strømmen.

De rå tal (eSIM-modeller):

iPhone 17: 3.692 mAh

iPhone 17 Pro: 4.252 mAh

iPhone 17 Pro Max: 5.088 mAh

iPhone 17 Air: 3.149 mAh

Apple afslører hele serien den 9. september kl. 19 dansk tid, hvor vi får de officielle løfter om batteritid. Men meget tyder på, at det her bliver året, hvor du kan lade kablet ligge lidt længere. iNPUT er til stede under præsentationen og vi skriver naturligvis nyhederne efterhånden som de sker.

iPhone 17 Pro får seriøst batteriboost