iPhone Air VS iPhone 17 Pro – hvad skal du vælge?

Apple har endnu engang sat gang i diskussionen blandt smartphone-brugere med lanceringen af iPhone 17-serien. I år består serien af fire modeller, men en del brugere vil skulle træffe valget imellem iPhone Air (Som af uforklarlige årsager ikke har et 17 i navnet – det kommer til at blive interessant, hvad den så skal hedde næste år) og 17 Pro (eller Pro Max). De to telefoner er skabt til vidt forskellige målgrupper, men deler stadig en række fælles træk, der kan gøre valget mere kompliceret. Mange kommer nok til at spørge sig selv, om de bør vælge den lettere og mere prisvenlige Air eller gå efter Pro med de ekstra funktioner og den mere avancerede teknologi. Vi har haft begge telefoner i hånden ved lanceringen, og prøver ud fra det og specifikationerne at tage dig i hånden og gennemgå de to modeller – i forhåbningen om, at du står lidt klogere tilbage efterfølgende hvis du skal ud og vælge imellem de to.

Design

iPhone 17 Air er den tyndeste iPhone, Apple nogensinde har sendt på markedet. Med en tykkelse på blot 5,6 millimeter er den markant slankere end andre modeller, og det kan mærkes med det samme, man tager den i hånden. Telefonen føles let og diskret, men alligevel robust takket være en ramme i titanium af høj styrke. Fronten er dækket af anden generation af Ceramic Shield, og bagsiden har en ny glastype, der er udviklet til at give bedre modstandsdygtighed mod ridser.

Video: Apple

Designet på Air er minimalistisk. Det mest iøjnefaldende er det enkelte kamera på bagsiden, som står i kontrast til de store kameramoduler, vi kender fra andre topmodeller. Overgangen fra forhøjningen med kameraet på til selve bagsiden er glat og fremstår blødere end hvad vi er vant til på de nyeste iPhones.

Air er eSIM-only, hvilket betyder, at der ikke længere er en fysisk SIM-skuffe. Det understøtter Apples ambition om at gøre modellen mere strømlinet og tæt på helt portløs. Vi forventer i øvrigt, at det er sidste gang at de almindelige modeller har et fysisk sim kort – så du kan lige så godt lære at leve med det før som senere.

iPhone 17 Pro følger en anden filosofi. Med 7,4 millimeter i tykkelsen virker den markant mere massiv end iPhone Air. Pro anvender en aluminiumsramme med et nyt vapor chamber til at sprede varme og føre den væk fra processoren, hvilket både styrker holdbarheden og sikrer stabil ydelse under tung belastning. Skærmen er på 6,3″ og bruger LTPO OLED med ProMotion og høj lysstyrke, som når op mod 3000 nits i udendørs brug. Bagsiden har et markant kameramodul med tre linser, og det er tydeligt en telefon, der er bygget til foto og video i professionel kvalitet.

Video: Apple

Begge modeller er vand- og støvafvisende efter IP68-standarden, men Pro føles mere massiv og bygget til at klare lidt hårdere betingelser, hvor iPhone Air først og fremmest imponerer med sin lethed og elegance. I praksis bliver det interessant at se oplevelserne med holdbarhed når telefonerne bliver udsat for rigtige mennesker.

Funktioner

Når man sammenligner funktionerne i iPhone Air og iPhone 17 Pro, står det hurtigt klart, at Apple har placeret iPhone Air som en model til dem, der vil have det meste af den nyeste teknologi, men uden behov for alt det ekstra, der hører med i Pro-klassen.

Air er udstyret med et 6,5″ OLED-display med ProMotion og op til 120 Hz opdateringshastighed. Det giver glidende scrolling og hurtig reaktionstid ved video og spil. Den understøtter HDR og Dolby Vision, hvilket gør film og serier levende og detaljerede. Lyden er stereo med høj kvalitet, og Face ID fungerer hurtigt og præcist som på Pro-modellen.

Den største forskel er kameraet. iPhone Air har ét enkelt 48 MP kamera, som er det samme Fusion Main-kamera, der også findes i Pro, men uden følgeskab af ultravidvinkel og telelinse. Det betyder, at man kan tage flotte billeder med god farvegengivelse og skarphed under relativt almindelige omstændigheder, men fleksibiliteten er mindre. Zoom er begrænset til digital forstørrelse, og der er ingen mulighed for at skifte til vidvinkeloptagelser. Til hverdag fungerer kameraet fint, men for fotoentusiaster vil det virkelig være en begrænsning – så hører du til sidstnævnte skal du ikke engang overveje en iPhone Air.

iPhone 17 Pro skiller sig ud med tre 48 megapixel kameraer: hovedkamera, ultravidvinkel og telefoto. Du får her 8x optisk zoom, og den samlede funktionalitet gør Pro langt bedre til portrætter, landskabsbilleder og optagelser i svagt lys. Videooptagelse er også mere avanceret, hvor Pro understøtter flere ProRes-funktioner og mulighed for højere bitrater.

På tilslutningsfronten understøtter begge modeller 5G, Wi-Fi 7 og den seneste Bluetooth-standard, men iPhone Air har fået Apples egne processorer til alt dette, hvilket ifølge dem selv er en stor fordel når det kommer til batterilevetid. Pro tilbyder dog lidt bedre trådløse antenner og op til 2TB hukommelse på Max, hvilket kan være afgørende for brugere, der gemmer store mængder billeder og videoer i høj opløsning. Men igen, de brugere der vil have 2TB skal under alle omstændigheder købe Pro med dens betydeligt bedre kamerasetup.

Hastighed

Begge modeller bruger A19 Pro-chippen, som er Apples nyeste processor. Den er bygget på en 3 nm-proces og leverer både høj effektivitet og høj ydelse. I Air-modellen er der dog færre GPU-kerner, hvilket betyder, at grafikpræstationerne ikke helt matcher Pro. I praksis vil det kun være mærkbart, hvis man spiller krævende spil, arbejder med avanceret video eller bruger tunge AR-applikationer.

Til almindelige opgaver som browsing, sociale medier, streaming og navigation vil de to nok føles stort set lige hurtige, så der er ingen problemer med ydelse generelt. Pro har dog en fordel i længere sessioner, hvor dens avancerede kølesystem sørger for, at chippen kan køre ved høj hastighed i længere tid uden at drosle ned. Det gør en forskel for professionelle brugere, men næppe for den gennemsnitlige iPhone-ejer.

Batterilevetid

Batteriet er et område, hvor forskellen formentlig bliver ganske tydelig.

iPhone Air er med sin rekordslanke konstruktion begrænset til en batterikapacitet på omkring 3.149 mAh. Det giver, ifølge Apples egne tal, op til 27 timers videoafspilning. For de fleste vil det række til en hel dags almindelig brug, men intensive opgaver som gaming, navigation eller langvarig videooptagelse vil tømme batteriet hurtigere. Den tynde profil betyder ganske enkelt, at der ikke er plads til et større batteri. Det kan godt betyde at en iPhone Air vil få problemer allerede først på aftnen når den er ny – og endda endnu tidligere når den når lidt op i alderen. Når man installerer apps og har mange filer vil batteriet generelt blive brugt lidt hurtigere, ligesom det i løbet af et stykke tid også vil miste kapacitet. Det er tilfældet for de fleste batterier, men det vil være mere mærkbart på en telefon som iPhone Air.

iPhone 17 Pro har et væsentligt større batteri på cirka 4.252 mAh, og det giver op til 33 timers videoafspilning. I praksis betyder det, at Pro bedre kan klare en hel dag med intensiv brug uden opladning. Den større ramme giver plads til både mere batterikapacitet og bedre køling, så ydelse og driftstid hænger bedre sammen.

Begge modeller understøtter hurtigopladning og trådløs opladning. Pro kan oplades lidt hurtigere, især med MagSafe, hvor hastigheden er optimeret. Med en 40W strømforsyning vil den, ifølge Apples tal, kunne oplades til 50% på ca. 20 minutter. iPhone Air vil skulle bruge ca. 30 minutter på det samme.

For brugere, der prioriterer batterilevetid, er Pro klart den mest attraktive, og det kan absolut blive iPhone Airs akilleshæl at der er sparet her grundet pladskrav. Men hvor meget det i praksis kommer til at betyde kommer helt an på dine brugsmønstre.

Konklusion

Valget mellem iPhone Air og iPhone 17 Pro afhænger af, hvilken type bruger man er.

iPhone Air er perfekt til dem, der vil have den letteste og tyndeste iPhone nogensinde, uden at gå på kompromis med de vigtigste funktioner. Den har en god 120 Hz ProMotion-skærm, et stærkt hovedkamera og den nyeste chip, så oplevelsen føles hurtig og tidssvarende i forhold til konkurrenterne. Ulempen er, at kameraet er enkelt, og at batteriet kan være en begrænsning for dem, der bruger telefonen intensivt.

iPhone 17 Pro er derimod for dem, der ønsker det hele: bedre kameramuligheder, længere batterilevetid, stabil ydelse under tunge opgaver og flere valgmuligheder for lagringsplads. Den er tungere og dyrere, men den giver også en langt mere komplet oplevelse, især for dem, der fotograferer, filmer eller gamer meget.

Set i forhold til prisen vil iPhone Air tilfredsstille de fleste almindelige brugere (men hvis prisen er vigtig skal du også tage et kig på den almindelige iPhone 17), mens Pro er det oplagte valg for dem, der vil have mest mulig funktionalitet og fleksibilitet.

Egenskab | iPhone 17 Air | iPhone 17 Pro
Tykkelse | 5,6 mm | 7,4 mm
Vægt | 165g | 204g, 231g (Pro Max)
Skærm | 6,5” OLED, 120 Hz ProMotion | 6,3” LTPO OLED, 120 Hz ProMotion, op til 3.000 nits
Kamera | 1 x 48 MP hovedkamera | 3 x 48 MP (hoved, ultravidvinkel, telefoto)
Processor | A19 Pro (færre GPU-kerner) | A19 Pro (fuld ydelse)
Batteri | ca. 3.149 mAh | 4.252 mAh eller 5.088 mAh (Pro Max)
Opbevaring | Op til 1TB | Op til 2 TB (Pro Max)
SIM | Kun eSIM | eSIM + fysisk sim
Opladning | Hurtigopladning, trådløs | Hurtigere opladning, MagSafe-optimeret
| Fulde specs her | Fulde specs her

iPhone Air VS iPhone 17 Pro – hvad skal du vælge?